Sarupanlegg

Sarupanlegg er en form for kultanlegg fra yngre steinalder.

Betegnelsen kommer fra det første anlegget som ble funnet, ved Sarup på Fyn, Danmark. Det ble datert til ca. 3400 f.Kr. Anleggene består av en stor, avgrenset plass, ofte i form av en forhøyning inngjerdet med palisader. Langs palisadene var det gravd grøfter som etterhvert ble fylt opp. I disse grøftene finnes funn fra kulthandlingene, blant annet menneskeknokler. Funn fra Sarupanlegget oppbevares og stilles ut ved Moesgård Museum rett sør for Århus.

Etter at anlegget ved Sarup ble funnet på midten av 1970-tallet, er flere liknende anlegg funnet i Danmark, etter hvert også videre utover i Nord-Europa og England. De er kjent under termen Sarupanlegg (Sarup enclosures). Det første, og hittil eneste, av disse anleggene i Norge ble funnet på Hamresanden ved Kristiansand i 2010.

 Eksterne lenker 

 «De døde sjelers landsby», artikkel om program fra NRK om Sarupanlegget

Kategori:Arkeologiske anleggstyper
Kategori:Steinalderen